PIEŠŤANY. Letisko Piešťany by mohlo zachrániť jeho začlenenie pod Letisko M. R. Štefánika v Bratislave. Diskusiu o spolupráci letiskových spoločností odštartovali na dnešnom mimoriadnom valnom zhromaždení akcionári spoločnosti Letisko Piešťany.
Podľa Tibora Mikuša, predsedu Trnavského samosprávneho kraja, ktorý je najväčším akcionárom Letiska Piešťany, má piešťanské letisko strategický význam pre Slovensko a špeciálne pre bratislavské letisko.
"Ak nastane mimoriadna bezpečnostná situácia, alebo iná riziková situácia, je dôležité, aby bratislavské letisko malo zálohu na území Slovenska," povedal Mikuš. Záložné letisko v Piešťanoch by bolo na túto úlohu podľa neho ideálne. Mikuš potvrdil, že rokovania s prípadnými súkromnými investormi skončili neúspechom. Výsledkom mimoriadneho valného zhromaždenia je aj výzva veriteľom, aby svoje pohľadávky voči spoločnosti kapitalizovali a pomohli tak jej oddlženiu. Výška záväzkov Letiska Piešťany dosahuje asi 1,6 milióna eur, najväčším veriteľom je Mesto Piešťany.
Mesto Piešťany má k dispozícii ekonomickú analýzu, z ktorej vyplývajú možné riešenia nepriaznivej ekonomickej situácie spoločnosti Letisko Piešťany, kde je menšinovým akcionárom. Akcionári sa ňou podľa primátora Miloša Tamajku budú zaoberať v polovici júna.Okrem Trnavského samosprávneho kraja (59,31 percent akcií) sú ďalšími akcionármi v spoločnosti Mesto Piešťany (20,04 percent) a ministerstvo dopravy (20,65 percent).
V roku 2015 služby letiska využilo asi dvetisíc cestujúcich, v minulom roku ich bolo výrazne menej. Dramatický prepad zaznamenalo letisko aj v nákladnej doprave. Napriek prijatým úsporným opatreniam už niekoľko rokov so stratou. Trnavský samosprávny kraj koncom minulého roku navrhoval likvidáciu letiskovej spoločnosti, čo by znamenalo prakticky okamžité zastavenie prevádzky letiska. Proti sa postavila piešťanská samospráva a petíciou aj obyvatelia Piešťan.